sv en en en fr de da id da nb da da da da da da nb da da de en en
Svanholm Oldboys i form efter ferieafvikling - Svanholm Cricketklub
Lørdag d. 17. august 2013 kl. 11:15 af Henrik Pfaff
Det var meget opsatte spillere, der oven på at vores anfører Morten Peterssons overraskende havde vundet lodtrækningen, skulle starte først til gærdet, hvilket var noget holdet ikke havde prøvet længe. Resultatet udeblev da heller ikke, da det blev til en sikker storsejr i en kamp, der var reduceret til 2x20 overs.
Til at åbne ballet havde vi Kenneth Schwaner-Hansen (27*), der passerede 1000 Old Boys-points, da han havde scoret 22, og Michael Petersson (28*), der virkelig havde forstået at udnytte den knastørre bane. Ganske hurtigt fik de to herrer gjort sig færdige, hvorefter scenen blev indtaget af vores normale hurtighakker Allan From (26*) og af en tilbagevendende Søren Vestergaard (25*), der åbenbart som forholdsvis ny 'gammel' ikke helt har forstået, at det faktisk er muligt at slutte på 30 point, inden man skal forlade banen. Scoringstempoet på næsten 12 point pr. over blev ligeledes opretholdt af vore to næste gærdespillere, Allan Majgaard (26*) og Morten (23*), hvorimod det kneb lidt for de to sidste, nemlig Niels Pedersen (11) og især Flemming Søegaard (1) at holde tempoet oppe i forsøget på at runde 200 point på de 20 overs. Men 196 point var nu heller ikke så værst endda.
Og da Allan M. (2 for 27) allerede i sin første over fik to gærder og Flemming (1 for 19) i halvlegens 4. over også fik et gærde, var det som om gassen gik af vore modstandere. Søren (0 for 9), der fik kampens eneste maiden-over, bowlede fjendligt, men uden at kunne tage de 2 gærder han mangler i at opnå 700 'mammut'-gærder. Niels (0 for 21) kom i kløerne på deres hurtigscorere og fik ikke den store succes. Til at slutte kastningen af blev Kenneth (0 for 9) og Morten 'Halebowler' (1 for 4) sat på, hvorved KB/Soraner sluttede på 90 point.
Efter kampen samledes alle spillere fra de to hold og selvfølgelig også vores altid trofaste dommer Per Kyhe, da Morten havde fået en opgave fra Forty Øst's formand Ole Christiansen, nemlig at overrække et eksemplar af den nyligt udkomne bog 'Old Boys Cricket i Danmark' til en spiller fra Twenty20-holdet (Svanholm-KB/Soraner), der altid er villig til at stille op til kampene, aldrig er besværlig (?), pligtopfyldende og stort set altid har ydet en god indsats i de kampe, han har deltaget i. Valget faldt derfor helt naturligt på Allan Majgaard, der takkede for denne erkendtlighed (selv om ikke undlod at gøre opmærksom på, at han vist nok i anden anledning havde fået dette digre værk om de danske old boys' meritter gennem tiderne).
Efter et forfriskende bad hvor sveden (!) skulle skylles af De Gamles kroppe - det var temmelig varmt denne aften - var det en fornøjelse at møde op i baren, hvor den liflige og kolde fadøl ventede på os - sponseret af hvem andre end naturligvis Allan M., der ud over at have fået 'flidspræmien' også havde passeret 5000 'mammut-points, hvilket dog allerede skete i årets anden kamp, hvilket var mod Frem. Et andet rundt tal som holdets talnørder totalt har overset, er at Morten i De Gamles kamp mod Ishøj rundede 2000 Old Boys-point, hvilket holdet nu ser frem til at smage på, når lejlighed sig byder.
Svanholm 196 for 2 på 20 overs
KB/Soraner 90 for 4 på 19,4 overs
Fra en svedig og dermed også tørstig referent